Myšlienku zorganizovať prvý ročník výstavy LAND-URBIA 2013 považujem za mimoriadne prínosnú, pretože sa zaoberá otázkou identity kraja, regiónu, ako aj miest a obcí, ktoré sú ich súčasťou. Táto koexistencia nevznikla náhodou, vytvárala sa dlhodobo, tak ako ľudia hľadali v minulosti najpriaznivejšie podmienky a priestor na svoje prežitie a zabezpečenie rastu do budúcnosti.

Problematika identity nie je jednoduchá a teoreticky ju možno chápať z rôznych uhlov. Hlavným organizátorom výstavy je Združenie pre urbanizmus a územné plánovanie na Slovensku pri Spolku architektov Slovenska Bratislava.

Výstava sa koná pod záštitou ZMOSu, Výboru pre životné prostredie pri NR SR i Ministerstva dopravy, výstavby a regionálneho rozvoja, a preto je pre tento účel najdôležitejším ten spôsob chápania identity, ktorý hovorí o vzájomných vzťahoch miest a obcí a ich prínose k tvorbe pojmu región.

Plánovanie rozvoja identity územia je relatívne novodobý pojem a ako primátor mesta Holíč oceňujem, že konečne k realizácii takéhoto významného projektu došlo. Každý región je niečím osobitý a charakteristický a asi by bolo ťažko regióny nejakým spôsobom škatuľkovať a typizovať, pretože všetky sú skutočne rozdielne a iné. Samozrejme že sa dá hovoriť v kategóriách demografia, geografia, geológia, cestná sieť, priemyselná úroveň, poľnohospodárska bonita a podobne, lenže nás dnes zaujíma čosi hlbšie.

Zaujíma nás to ľudské, jedinečné a typické, čím regióny žijú a čím sa navzájom odlišujú. Úloha štátov v zjednotenej Európe sa pomaličky mení. Hranice sa otvárajú, spolupráca rastie a s ňou okrem prepojenosti i vzájomná závislosť. Európska únia je bohatá práve regiónmi a osobitými ľuďmi, ktorí v nich žijú, ich históriou, skúsenosťami, ojedinelým charakterom, jazykovou rozličnosťou, kultúrou, architektúrou a duchovnými tradíciami.

Čoraz väčšmi sa pojem národovectvo nahrádza moderným európskym vlastenectvom. Sme hrdí na kontinent, uprostred ktorého žijeme, na naše spoločné záujmy, i na politickú a spoločenskú štruktúru, ktorá ich v podobe EÚ zastrešuje. Regióny sú nenahraditeľné, pretože práve ony sú nosičmi toho špecifického, čo dýcha zvláštnou človečinou. Ľudia žijú v obciach a mestách, spájajú sa v týchto komunitách, tie sa prepájajú komunikáciami, okrem tých tradičných, dnes aj virtuálnymi.

Takto sa navzájom ovplyvňujeme a hľadáme možnosti ako sa poučiť zo skúseností druhých miest a iných obcí, pričom zároveň hľadáme to jedinečné, čo by sme mohli ponúknuť. Ak vychádzame z faktu, že zem po stáročia dedíme po otcoch a reč kultivujeme po matkách, môžeme byť hrdí, že skutočne máme čo ponúknuť. Tým, že si vážime našich susedov a aplikujeme do nášho života ich skúsenosti, recipročne obohacujeme aj my ich našimi tradíciami.

Dnes hovorím ako podpredseda Trnavského samosprávneho kraja za bohatý a krásny región Záhoria a ako primátor mesta Holíč za naše skvelé cisárske mesto, ktoré svojou históriou patrí do veľkej municipálnej rodiny miest s významnými erbami. Dovoľte mi preto, aby som pri tejto príležitosti trochu bližšie predstavil mesto Holíč.

Mesto Holíč leží  na Západnom Slovensku v regióne Záhorie, do sto kilometrov severne od hlavného mesta SR Bratislavy, v severnej časti Trnavského samosprávneho kraja, cca 70 km západne od krajského mesta Trnava. Administratívne je začlenené v okrese Skalica. Prakticky sa jedná o trojuholník medzi mestami Holíč, Skalica a Hodonín v Českej republike.

Považujeme sa za jednu zo vstupných brán do Českej republiky, významnú najmä pre Záhorie, nakoľko s mestom Hodonín nás viaže dlhodobá spolupráca a veľmi blízke vzťahy. Územie mesta poskytovalo vhodné podmienky pre osídlenie už od praveku. Bolo i dôležitým strategickým miestom, pretože sa z neho dal kontrolovať brod cez rieku [Moravu](http://sk.wikipedia.org/wiki/Morava_%28rieka%29) na diaľkovej obchodnej ceste. Zatiaľ najstaršie známe archeologické nálezy pochádzajú z [neolitu](http://sk.wikipedia.org/wiki/Neolit) – mladšej kamennej doby.

Kontinuitu osídlenia dokladajú ďalšie nálezy z [bronzovej doby](http://sk.wikipedia.org/wiki/Bronzov%C3%A1_doba), [železnej doby](http://sk.wikipedia.org/wiki/%C5%BDelezn%C3%A1_doba) i rímsko-barbarskej doby. V období [Veľkej Moravy](http://sk.wikipedia.org/wiki/Ve%C4%BEk%C3%A1_Morava) bolo územie Holíča hospodárskym zázemím centra Veľkomoravskej ríše Valov u Mikulčíc, ktoré sú vzdušnou čiarou vzdialené iba 3,5 kilometra. Na katastrálnom území mesta bolo lokalizovaných niekoľko veľkomoravských osád, zväčša poľnohospodárskeho charakteru.

Boli objavené i stopy po kamenárskej osade, z ktorej vyťažený kameň bol základným stavebným prvkom pre budovanie veľkomoravských kostolov vo Valove, ale i [Velehrade](http://sk.wikipedia.org/wiki/Velehrad) či [Starom Meste](http://sk.wikipedia.org/wiki/Star%C3%A9_M%C4%9Bsto_%28okres_Uhersk%C3%A9_Hradi%C5%A1t%C4%9B%29) pri Uherskom Hradišti, čo opätovne dokazuje nielen historickú väzbu na susedné kraje v Českej republike, ale otvára obrovský potenciál pre spoluprácu v budúcnosti.

Posledné známe písomné správy o Veľkomoravskej ríši pochádzajú z rokov [904](http://sk.wikipedia.org/wiki/904) a [906](http://sk.wikipedia.org/wiki/906), keď prichádza k jej rozpadu. Predpokladá sa však, že celé desiate storočie ešte fungovala centrálna časť pôvodnej Veľkej Moravy a práve v tomto období sa Holíč stáva nositeľom veľkomoravskej tradície.

O územie mesta zviedli zápas tri novoformujúce sa stredoeurópske kráľovstva – uhorské, poľské a české. Najúspešnejšími v tomto boji boli [Arpádovci](http://sk.wikipedia.org/wiki/Arp%C3%A1dovci) a tak bol Holíč začlenený medzi významné pohraničné oporné body [Uhorska](http://sk.wikipedia.org/wiki/Uhorsko). Mestečko sa začalo rozvíjať okolo kráľovského hradu v polovici [11. storočia](http://sk.wikipedia.org/wiki/11._storo%C4%8Die). Prvýkrát sa písomne spomína v roku [1205](http://sk.wikipedia.org/wiki/1205) ako WYWAR. Po tatárskom vpáde roku [1241](http://sk.wikipedia.org/wiki/1241) začali Arpádovci na novom mieste budovať v Holíči kamenný hrad, pričom využili prírodné danosti miesta v tvare polostrova.

V [13. storočí](http://sk.wikipedia.org/wiki/13._storo%C4%8Die) sa stáva mesto sídlom pohraničného kráľovského komitátu, ktorý zaniká v roku [1296](http://sk.wikipedia.org/wiki/1296). Jeho nástupcom je hradné panstvo, ktorého veľkosť je doložená v donačnej listine kráľa [Žigmunda](http://sk.wikipedia.org/wiki/%C5%BDigmund_Luxembursk%C3%BD) v roku [1389](http://sk.wikipedia.org/wiki/1389). Panstvo siahalo na severe až po českú [Strážnicu](http://sk.wikipedia.org/wiki/Str%C3%A1%C5%BEnice_%28okres_Hodon%C3%ADn%29), na východe až po [Senicu](http://sk.wikipedia.org/wiki/Senica) a na juhu boli súčasťou panstva [Studienka](http://sk.wikipedia.org/wiki/Studienka) a [Lakšárska Nová Ves](http://sk.wikipedia.org/wiki/Lak%C5%A1%C3%A1rska_Nov%C3%A1_Ves). Západ panstva ohraničovala rieka Morava.

V roku [1228](http://sk.wikipedia.org/wiki/1228) zriadil [Ondrej II.](http://sk.wikipedia.org/wiki/Ondrej_II._%28Uhorsko%29) v Holíči pohraničnú colnú stanicu. Mestečko a hrad patrili kráľovi, ktorý ho zapožičiaval rôznym feudálom a tak sa medzi majiteľmi v [14. storočí](http://sk.wikipedia.org/wiki/14._storo%C4%8Die) objavujú [Matúš Čák Trenčiansky](http://sk.wikipedia.org/wiki/Mat%C3%BA%C5%A1_%C4%8C%C3%A1k_Tren%C4%8Diansky), či [Stibor zo Stiboríc](http://sk.wikipedia.org/wiki/Stibor_zo_Stibor%C3%ADc). V roku [1315](http://sk.wikipedia.org/wiki/1315) o hrad musel bojovať Matúš Čák s českým kráľom [Jánom Luxemburským](http://sk.wikipedia.org/wiki/J%C3%A1n_Luxembursk%C3%BD). Českým vojskám sa hrad nepodarilo dobyť, no ovládli ho až po smrti Matúša Čáka v roku [1321](http://sk.wikipedia.org/wiki/1321). Českému kráľovstvu patrilo toto pohraničné územie až do roku [1332](http://sk.wikipedia.org/wiki/1332), kedy prišlo na základe dohody kráľov [Karola Róberta](http://sk.wikipedia.org/wiki/Karol_R%C3%B3bert) a Jána Luxemburského k navráteniu hradu i územia patriaceho pod českú správu do uhorských rúk.

Ďalšou významnou časťou tejto kráľovskej dohody bolo otvorenie [Českej cesty](http://sk.wikipedia.org/wiki/%C4%8Cesk%C3%A1_cesta) – významnej obchodnej spojnice Budína s Prahou v roku [1336](http://sk.wikipedia.org/wiki/1336). Holíč sa stal na tejto ceste významnou colnou stanicou, kde sa vyberal osemdesiatok z hodnoty prevážaného tovaru. Holíč mal už v tom čase charakter mestečka (v historických prameňoch sa uvádza ako oppidum). V roku [1389](http://sk.wikipedia.org/wiki/1389) získal Holíč od kráľa Žigmunda Ctibor zo Ctiboríc. Súčasťou tejto donácie boli i privilégia pre obyvateľov mestečka, ktorí boli oslobodení od platenia kráľovských daní a tridsiatku v celom kráľovstve a bolo im povolené konať ročne štyri výročné jarmoky.

Dnes je Holíč moderným mestom, hrdým na bohatú minulosť i cisársku históriu. Dejiny viedli k tomu, že obyvateľstvo je pomerne ustálené s pomerom občanov slovenskej národnosti takmer 94 % a českej národnosti takmer 4 %. Napriek tomu, že je jasná národnostná majorita, mesto sa vyznačuje silným potenciálom v oblasti rozvíjania spolupatričnosti k Českej republike a predovšetkým k územiu Moravy, čo má nezanedbateľný význam v moderných európskych podmienkach.

Ako jedno zo šestnástich miest Trnavského samosprávneho kraja presadzuje princípy politického ekumenizmu, ktoré okrem uznávania tradícií susedov nesie so sebou aj toleranciu medzi etnikami a náboženstvami. Spolupráca a spolupatričnosť vedú k pocitom spoluzodpovednosti za rozvoj domova a takým sa Holíč aj snaží byť. Len pre ilustráciu, rímskych katolíkov je takmer 67 % a evanjelikov 7 %, no napriek tejto zdanlivej nerovnováhe, predstavitelia obidvoch konfesií sa rovnako podieľajú na všetkých dôležitých spoločenských podujatiach v meste.

|  |  |
| --- | --- |
|

|  |
| --- |
| Rád by som rozobral niekoľko záchytných bodov, ktoré povedú k objasneniu kultúrnej identity nášho mesta. V roku 1992 bolo založené múzeum ako vysunutá expozícia Záhorského múzea v Skalici, ktorá zahŕňala zbierku keramiky. Nachádzalo sa v jednej z historických manufaktúrnych budov, ktoré dal v roku 1755 postaviť František Štefan Lotrinský, manžel Márie Terézie. V roku 2005, kedy si mesto Holíč pripomenulo 800 rokov od prvej písomnej zmienky o Holíči, vtedajšom Wyware,  prešlo múzeum zásadnou premenou. Jednou zo zaujímavostí nadregionálneho významu sú holíčske megality. Pochádzajú z kultového objektu objaveného na Slovensku v roku 1988 v priestore pod Kalváriou, ktorý bol súčasťou pravekého rondelu o priemere 60 metrov. Súbor pozostáva z 22 zachovaných kultových kameňov, ktoré sú rozdelené na mužské a ženské. Najväčší kameň má dĺžku 6,8 metra. Viaceré kamene boli dekorované obrazcami s mytologickou funkciou. Na najväčšom kameni sa ich dodnes zachovalo najviac, je tu napr. zreteľne vidieť kladivo, atribút v celom indoeurópskom priestore známeho boha hromu. Holíčska baroková plastika v Kostole Sv. Martina patrí k najcennejším umeleckým dielam svojho druhu v strednej Európe. Súsošie má vyše 300 rokov. Je zhotovené z dreva a koncom XIX. storočia bolo pokryté novšou neoslohovou polychrómiou. Neznámy umelec tu vynikajúcim spôsobom zobrazuje horkosť chvíle, keď sňali z kríža mŕtve telo Pána Ježiša a vložili ho do lona jeho Bolestnej Matky, ktorá ho s láskou objíma a s nezvyčajnou dôstojnosťou znáša svoj veľký žiaľ.Ak sme sa doteraz venovali archeológii a architektúre nášho mesta, nemožno do celkového prehľadu nezahrnúť: * [Holíčsky zámok](http://sk.wikipedia.org/w/index.php?title=Hol%C3%AD%C4%8Dsky_z%C3%A1mok&action=edit&redlink=1) s areálom
* Kostol Božského srdca Ježišovho
* Loretánsku kaplnku
* Veterný mlyn
* Sýpku pod Veterným mlynom
* Floriánsku kaplnku
* Kostol Svätého Martina
* Budovy Manufaktúry (Fajansy)
* Pomník padlých v I. a II. svetovej vojne
* Trojičný stĺp na Námestí mieru
* Pálenicu – Liehovar
* Evanjelický kostol tolerančný so školou a farou
* Pamätník Mirka Nešpora.

Nesporne by sa o každom z týchto objektov dalo veľa povedať, ale pre nás z hľadiska dnešnej témy je najdôležitejšie, že sú komplexom, ktorý upevňuje pocit príslušnosti obyvateľov nášho mesta k Holíču nielen ako k sústave domov a ulíc, ale aj k jeho duchu. Možno si ani neuvedomujeme skutočnosť, že takmer všetky tieto architektonické skvosty sú zapísané v Ústrednom zozname pamiatkového fondu. Sú Národnými kultúrnymi a technickými pamiatkami Mesta Holíč. Tento génius loci by nebol možný bez cisárskej, kráľovskej, feudálnej, buržoáznej, socialistickej i demokratickej histórie ako celku. A každá z týchto fáz je dokumentovaná nielen architektúrou, ale predovšetkým ľuďmi, ktorí ju tvorili, a ktorí v nej žili.Mesto žije čulým spoločenským životom v jeho komplexnej šírke. Chcel by som spomenúť najmä:* Hudobné večery na zámku
* Stavanie Májky s Májovankou na Námestí mieru
* Mesto deťom
* Tereziánske dni
* Letecko modelársky deň
* Medzinárodný festival dychových hudieb "Z oboch brehú Moravy".
* Dni Európskeho kultúrneho dedičstva
* Zámocký motocyklový okruh
* Zámocké pivné slávnosti
* Martinský jarmok
* Noc strašidiel na zámku
* Holíčske vianočné dni

Ako podpredseda Trnavského samosprávneho kraja, dlhoročný poslanec, primátor mesta Holíč, ale tiež ako podnikateľ a najmä občan si uvedomujem protichodnosť nezvratného procesu globalizácie a snahy o zachovanie našej identity. Globalizácia je reprezentovaná celosvetovým pohybom financií, kapitálu, investícií, informácií, expertov a riadiacich odborníkov. Týmto spôsobom do nášho mesta zasiahli dôležité firmy:* Eissmann Automotive Slovensko, s. r. o.
* Ruukki Slovakia, s. r. o.

Na druhej strane je náš boj o posilnenie identity mesta Holíč pri hľadaní odpovede ako riešiť duchovnú integritu obyvateľov a regiónu, ktorý obývajú. Preto sa snažíme pripomínať významné osobnosti, ktoré v našom meste žili, tvorili a pracovali. Pomenovávame po nich ulice i ustanovizne, v poslednom období napr. Strednú odbornú školu Jozefa Čabelku. Medzi našich najvýznamnejších rodákov patria:* [Jozef Agnelli](http://sk.wikipedia.org/wiki/Jozef_Agnelli) (\* [1852](http://sk.wikipedia.org/wiki/1852) – † [1923](http://sk.wikipedia.org/wiki/1923)), kňaz, šlachtiteľ, pestovateľ liečivých rastlín a publicista
* [Daniel Rapant](http://sk.wikipedia.org/wiki/Daniel_Rapant) (\* [1897](http://sk.wikipedia.org/wiki/1897) – † [1988](http://sk.wikipedia.org/wiki/1988)), historik, archivár a vysokoškolský pedagóg
* [Jozef Čabelka](http://sk.wikipedia.org/wiki/Jozef_%C4%8Cabelka) (\* [1910](http://sk.wikipedia.org/wiki/1910) – † [1987](http://sk.wikipedia.org/wiki/1987)), mikrometalurg a expert na zváračstvo
* [Mirko Nešpor](http://sk.wikipedia.org/wiki/Mirko_Ne%C5%A1por) (\* [1924](http://sk.wikipedia.org/wiki/1924) – † [1944](http://sk.wikipedia.org/wiki/1944)), vysokoškolák, antifašita, účastník [SNP](http://sk.wikipedia.org/wiki/Slovensk%C3%A9_n%C3%A1rodn%C3%A9_povstanie).

Zároveň je jasné, že pri hľadaní identity potrebujeme oporné body, na ktorých môžeme stabilizovať optiku, aby sme sa pozreli samy na seba. Takýmito sú naše partnerské mesta:* [Hložany](http://sk.wikipedia.org/wiki/Hlo%C5%BEany), [Srbsko](http://sk.wikipedia.org/wiki/Srbsko)
* [Hodonín](http://sk.wikipedia.org/wiki/Hodon%C3%ADn), [Česko](http://sk.wikipedia.org/wiki/%C4%8Cesko)
* [Hollabrunn](http://sk.wikipedia.org/wiki/Hollabrunn), [Rakúsko](http://sk.wikipedia.org/wiki/Rak%C3%BAsko).

Záverom by som chcel zhrnúť, že každé mesto má svoju jedinečné identitu. Identita vo všeobecnosti znamená zhodnosť, totožnosť a rovnakosť. Pre potrebu dnes nastolenej témy to neznamená rovnakosť Holíča s inými mestami, ale naopak, znamená to stotožnenie záujmov obyvateľov mesta Holíč v prospech rozvoja ich domovskej municipality. Takýmto spôsobom nadobúda každý kraj, obec alebo mesto a ich obyvatelia potrebný pocit svojbytnosti, jedinečnosti a odlíšiteľnosti od ostatných. Dôležitý je moment stotožnenia a osvojenia. Sme ľudia, môžeme mať rôzne názory, môžu nás trápiť rozdielne problémy, ale táto vonkajšia spoločná identita nám dodáva potrebnú silu, aby sme mohli s ostatnými mestami, obcami, regiónmi súťažiť a ukázať, že stojíme za návštevu a že aj my môžeme byť zdrojom poučenia pre tých ostatných.  |

 |